Ir-Regolament tal-Kummissjoni (KE) Nru 1566/2001
tat-12 ta’ Lulju 2001,
li jimplimenta r-Regolament tal-Kunsill (KE) Nru 577/98 dwar l-organizzazzjoni ta’ stħarriġ kampjun tal-forza tax-xogħol fil-Komunità għal dak li għandu x’jaqsam ma’ l-ispeċifikazzjonijiet tal-modulu ad hoc għas-sena 2002 dwar l-impjieg ta’ persuni b’diżabilità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 577/98 tad-9 Marzu 1998, dwar l-organizzazzjoni ta’ stħarriġ kampjun tal-forza tax-xogħol fil-Komunità [1], u b’mod partikolari l-Artikolu 4(2) tiegħu,
Billi:
(1) Ir-Regolament tal-Kummissjoni (KE) Nru 1626/2000 [2] fassal programm ta’ moduli ad hoc għall-istħarriġ dwar il-forza tax-xogħol għas-snin 2001 sa 2004, li jiġbor fih modulu ad hoc dwar l-impjieg ta’ persuni b’diżabilità.
(2) Bi qbil ma’ l-Artikolu 4(2) tar-Regolament (KE) Nru 577/98, il-lista ddettaljata ta’ tagħrif li għandu jinġabar f’modulu ad hoc għandha titlesta mill-inqas 12-il xahar qabel il-bidu tal-perjodu ta’ referenza għal dak il-modulu.
(3) Jeħtieġ li tinġabar informazzjoni komprensiva u komparabbli fuq il-qagħda tas-suq tax-xogħol ta’ persuni b’diżabilità, kif imsemmi fir-Riżoluzzjoni tal-Kunsill tas-17 ta’ Ġunju 1999, dwar opportunitajiet indaqs għal persuni b’diżabilità [3], liema ħtieġa tistieden lill-Kummissjoni biex tikkollabora ma’ l-Istati Membri, partikolarment fil-qafas tal-linji gwida Ewropej dwar l-impjiegi, u skond il-prinċipju ta’ l-ugwaljanza, sabiex l-iżvilupp fl-impjieg ta’ persuni b’diżabilità msejjes fuq informazzjoni komparabbli jkun sorveljat u analizzat.
(4) Il-miżuri msemmija f’dan ir-Regolament huma skond l-opinjoni tal-Kumitat tal-Programm ta’ l-Istatistika mwaqqaf bid-Deċiżjoni tal-Kunsill 89/382/KEE, Euratom [4],
ADOTTAT DAN IR-REGOLAMENT:
Artikolu 1
Il-lista ddettaljata ta’ tagħrif li għandu jinġabar fis-sena 2002 permezz ta’ modulu ad hoc dwar l-impjieg ta’ persuni b’diżabilità hija stabbilita fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-12 ta’ Lulju 2001.